Coordenadas: 35°42′20″N 139°45′07″L﻿ / ﻿35.705658333333, 139.75191388889

O **Tokyo Dome** (東京ドーム, *Tōkyō Dōmu*?), alcumado The Big Egg (do inglés: *o Gran Ovo*), é un parque de béisbol situado no barrio de Bunkyō, en Toquio (Xapón). O estadio foi comezado a construír o 16 de maio de 1985 e inaugurado o 17 de marzo de 1988. Foi construído onde estaba o Velódromo, ao lado do antigo estadio Kōrakuen Kyūjō. Ten capacidade para 55.000 espectadores, 46.000 no caso de estaren todos sentados. Desde 1988 é o estadio local dos Yomiuri Giants da Liga Central da Nippon Professional Baseball (NPB). Entre 1088 e 2003 tamén foi sede dos Nippon-Ham Fighters da Liga do Pacífico da NPB. Ten albergado tamén encontros doutros desportes como o fútbol, fútbol americano ou artes marciais, así como concertos. No estadio está situado tamén o Salón da Fama do béisbol xaponés.

Historia
--------

O Tokyo Dome foi inaugurado o 17 de marzo de 1988 como o primeiro estadio cuberto de béisbol do Xapón. A construción, que se fixo sobre os terreos do recinto deportivo de Kōrakuen, levouna a cabo a Corporación Takenaka cun custo total de 35.000 millóns de yenes. O recinto foi inaugurado cun partido de exhibición entre os mellores xogadores da Liga Xaponesa de Béisbol Profesional (NPB). Tres días máis tarde acolleu o campionato unificado do peso pesado de boxeo entre Mike Tyson e Tony Tubbs. 

Desde a súa apertura é o fogar dos Yomiuri Giants. Tamén foi utilizado polos Nippon-Ham Fighters até que a franquía se trasladou a Sapporo en 2004. A pesar de que os afeccionados xaponeses ao béisbol tiñan receos sobre un estadio cuberto, o Tokyo Dome resultou un éxito e serviu de inspiración para construír outros recintos cubertos no país, como o Osaka Dome e o Sapporo Dome. No que respecta a concertos musicais, o primeiro artista en actuar no Tokyo Dome foi Mick Jagger o 22 e 23 de marzo de 1988, dentro da súa xira mundial en solitario. O primeiro grupo xaponés en actuar no estadio foi Hound Dog. O recinto alcanzou fama internacional grazas á xira *Bad World Tour* de Michael Jackson, quen actuou en nove concertos en decembro de 1988 para un total de 405.000 espectadores.

O 29 de marzo do 2000 o Tokyo Dome acolleu un partido das Grandes Ligas de Béisbol entre Chicago Cubs e New York Mets, sendo a primeira visita da liga norteamericana ao Xapón. Desde entón, a MLB organizou algúns partidos de inicio de tempada nese campo. Tamén acolleu partidos de exhibición de fútbol americano desde 1989 até 2005.

Carecterísticas
---------------

A construción do Tokyo Dome estivo inspirada no estadio multiúsos Metrodome de Minneapolis (1982−2013). O seu teito en forma de domo está cuberto por dentro cunha cúpula flexíbel inflábel; para manter a diferenza de presión ha trinta e seis ventiladores e un sistema de esclusas de aire. O edificio ocupa unha área de 46.755 m², mentres que a superficie é de 13.000 m². Respecto ao campo de béisbol, de céspede artificial FieldTurf, a altura do valo é de 100 metros nos extremos e de 122 metros no centro do *outfield*. O Tokyo Dome forma parte dun complexo maior no barrio de Bunkyō, coñecido como *Tokyo Dome City*, que dispón de parques de atraccións, augas termais, hoteis, unha galería de arte, o pavillón deportivo Kōrakuen e o pavillón multiúsos City Hall. Pode chegarse en transporte público a través das estacións de Kōrakuen (Metro de Toquio), Suidōbashi (JR East) e Kasuga (Metro Toei).

Notas
-----

1. ↑  "東京ドームとは". Tokyo-Dome.co.jp. Consultado o 5 de maio de 2019.
2. ↑  Haberman, Clyde (23 de marzo de 1988). "Amid Some Doubts, a Tokyo Dome". *The New York Times* (en inglés). ISSN 0362-4331. Consultado o 5 de maio de 2019.
3. ↑  Cahoon, Keith (5 de maio de 1988). "Mick Jagger Tour Rolls in Japan". *Rolling Stone* (en inglés). Consultado o 5 de maio de 2019.
4. ↑  "Chicago Cubs at New York Mets Box Score, March 29, 2000". *Baseball-Reference.com* (en inglés). Arquivado dende o orixinal o 27 de marzo de 2019. Consultado o 5 de maio de 2019.
5. ↑  "Mariners, Athletics arrive in Tokyo for MLB season-opening series". *The Japan Times Online* (en inglés). 15 de abril de 2019. ISSN 0447-5763. Arquivado dende o orixinal o 18 de setembro de 2019. Consultado o 5 de maio de 2019.
6. ↑  Nagatsuka, Kaz (4 de febreiro de 2015). "Fans want NFL return". *The Japan Times Online* (en inglés). ISSN 0447-5763. Consultado o 5 de maio de 2019.
7. ↑  "Tokyo Dome". *Mimoa* (en inglés). Arquivado dende o orixinal o 05 de maio de 2019. Consultado o 5 de maio de 2019.
8. ↑  "Tokyo Dome Corporation Report" (PDF). *marketscreener.com* (en inglés).
9. ↑  "Viajar a Tokio: Tokyo Dome City". *Japonismo* (en castelán). 26 de outubro de 2012. Consultado o 5 de maio de 2019.

Véxase tamén
------------

### Outros artigos

* Yomiuri Giants
* Nippon-Ham Fighters

### Ligazóns externas

* Páxina web do estadio *(en xaponés)*
* Páxina web do estadio *(en inglés)*

|  |  |
| --- | --- |
| Control de autoridades | 
* Wd: Q733748
* GeoNames: 8504827
* MusicBrainz: ID
* Songkick: 1069706
* Structurae: 20000731

 |